અમદાવાદ: કેન્દ્ર સરકાર એપ્રિલ-૨૦૧૭થી ગુડ્સ એન્ડ સર્વિસ ટેક્સ લાગુ કરવા તડામાર તૈયારીઓ કરી રહી છે. જીએસટીના ચાર સ્તરીય રેટના માળખા સંબંધે સર્વસંમ‌િત સધાઇ ગઇ છે તો બીજી બાજુ ઇન્ફોસિસ દ્વારા આ માટે પ્રોગ્રામ પણ તૈયાર કરવા માટે તડામાર તૈયારીઓ ચાલી રહી છે. કરદાતા જીએસટી સહિત નવાં રજિસ્ટ્રેશન તથા ઓનલાઇન ફાઇલિંગ અંગે જાણતા થાય તે માટે બનાવવામાં આવેલ પોર્ટલ આગામી સપ્તાહે આઠમી નવેમ્બરે લોન્ચ થાય તેવી શક્યતા છે. રાજ્યના વેટમાં નોંધાયેલા પાંચ લાખથી વધુ વેપારીઓનું ઓટોમેટિક જીએસટી પોર્ટલમાં રજિસ્ટ્રેશન થઇ જશે. જીએસટીના આ નવા પોર્ટલનું નામ ડબ્લ્યુડબ્લ્યુડબ્લ્યુ જીએસટી ડોટ જીઓવી ડોટ ઇન રહેશે.